b'\n_START_ARTICLE_\nAjaigarh\n_START_SECTION_\nGeografia\n_START_PARAGRAPH_\nLa superf\xc3\xadcie \xc3\xa9s de 2012\xc2\xa0km\xc2\xb2 i inclou 321 pobles amb una poblaci\xc3\xb3 el 1881 de 81.454 habitants, de 93.048 habitants el 1891 i de 78.236 el 1901. Est\xc3\xa0 format per dues parts separades, una a l\'entorn de la ciutat d\'Ajaigarh i l\'altra a l\'entorn de Maihar. El riu principal \xc3\xa9s el Ken amb el seu afluent el Bairma.\n_START_SECTION_\nEx\xc3\xa8rcit\n_START_PARAGRAPH_\nL\'ex\xc3\xa8rcit del principat era de 150 homes de cavalleria, 100 d\'infanteria i 50 artillers amb 15 canons.\n_START_SECTION_\nHist\xc3\xb2ria\n_START_PARAGRAPH_\nEls seus governants s\xc3\xb3n bundeles rajputs descendents del cap bundela Chhatarsal, fundador de Panna que el 1731 va dividir els seus dominis pels seus fills i Jagat Raj, el tercer fill, va rebre Ajaigarh; el seu fill i successor Pahar Singh va lluitar contra els seus nebots Khuman Singh i Guman Singh i finalment es va arribar a un acord pel qual Guman va rebre el districte de Banda incloent el fort d\'Ajaigarh (1765); Bakht Singh, nebot de Guman Singh, sobir\xc3\xa0 de Banda, fou expulsat d\'Ajaigarh el 1792 per Ali Bahadur, i va quedar redu\xc3\xaft a extrema pobresa i a viure de la caritat del conqueridor. El 1803, al prendre possessi\xc3\xb3 els brit\xc3\xa0nics li van concedir una pensi\xc3\xb3 de 30000 r\xc3\xbapies a l\'any mentre no se li assign\xc3\xa9s un territori; el 1807 un decret li va concedir les parganes de Pawai i Kotra._NEWLINE_En aquest moment Ajaigarh estava en mans de Lakhman Daowa (turbulent cap de bandits que l\'havia aconseguit subornant al governador) el qual finalment va pactar amb els brit\xc3\xa0nics; aquestos li van oferir romandre per dos anys com a senyor d\'Ajaigarh pagant un tribut de 4000 r\xc3\xbapies, per\xc3\xb2 Lakhman no ho va acceptar i el 1809 el coronel Martindell va ocupar Ajaigarh, i els seus territoris incloent el fort d\'Ajaigarh, foren entregats en gran part a Bakht Singh; les possessions del nou estat d\'Ajaigarh van ser definides per un sanad de 1812. Bakht va morir el 21 de juny de 1837 i el va succeir el seu fill Madho Singh, que va morir el 1849, passant el tron al seu germ\xc3\xa0 Mahipat Singh. Aquest va morir el 22 de juny de 1853 i el va succeir el seu fill Bijai Singh que va morir el 12 de setembre de 1855. Com que no hi havia hereus directes l\'estat havia de retornar als brit\xc3\xa0nics i mentre l\'afer s\'estudiava va esclatar la rebel\xc2\xb7li\xc3\xb3 de 1857._NEWLINE_Per l\'ajut als brit\xc3\xa0nics per part la reina mare, el principat fou cedit a un germ\xc3\xa0 bastard de Bijai Singh, Ranjor Singh, el 1859; el 1862 va rebre el tradicional sanad d\'adopci\xc3\xb3 i el 1877 el t\xc3\xadtol de maharaj\xc3\xa0 sawai i salutaci\xc3\xb3 d\'onze canonades; el 1866-1867 va patir una severa fam. Va morir el 7 de juny de 1919 i el va succeir el seu fill gran Bhopal Singh i a aquest, a la seva mort el 1942, el seu fill Punya Pratap Singh. L\'1 de gener de 1950 l\'estat va quedar integrat dins l\'\xc3\x8dndia.\n_START_SECTION_\nEscut i Bandera\n_START_PARAGRAPH_\nL\'escut est\xc3\xa0 partit en cremallera de gules sobre sinople, amb pal central daurat, carregat amb gotes de gules. Al damunt elm de plata amb llambrequins vermells i vers; sobre l\'elm una ocell de plata sobre una rama (variant: una torre); l\'escut est\xc3\xa0 aguantat per un tigre i un c\xc3\xa9rvol en colors naturals (els corns del c\xc3\xa9rvol negres), descansant sobre una decoraci\xc3\xb3 daurada que aguanta tamb\xc3\xa9 una cinta porpra, on est\xc3\xa0 escrit el lema de l\'estat en plata: "Ramdhir ajay wir"_NEWLINE_La bandera d\'estat \xc3\xa9s un doble bander\xc3\xad porpra el de dalt m\xc3\xa9s petit que el de sota, i que s\'ajunten al pal; al bander\xc3\xad de dalt un hanuman blanc portant una muntanya a la m\xc3\xa0 dreta i una massa a l\'esquerra; al bander\xc3\xad inferior un sol daurat en esplendor proper al pal, amb les inicials del sobir\xc3\xa0 al seu interior en negre. La part posterior de la bandera \xc3\xa9s diferent: el mateix color i disposici\xc3\xb3 per\xc3\xb2 a la part de dalt sense res i a la part inferior una flor de sis fulles propera al pal, i m\xc3\xa9s cap al vol (aproximadament al centre del bander\xc3\xad) una mitja lluna daurada amb les puntes cap amunt. Es coneix la bandera amb les inicials en lletres s\xc3\xa0nscrites i llatines._NEWLINE_La bandera reial, datada el 1877, \xc3\xa9s un bander\xc3\xad penjat vertical i amb la part inferior semi arrodonida, de color groc amb serrell vermell i l\'escut a tot color al centre. La part posterior \xc3\xa9s groga amb un segon escut emmarcat al centre amb el marc (probablement de plata) ple de flors blanques i fulles verdes, i dins l\'escut un cercle emmarcat amb el marc (tamb\xc3\xa9 de plata) igualment amb flors i fulles, i dins del cercle una inscripci\xc3\xb3 en lletres s\xc3\xa0nscrites.'